Србија за време кнеза Михаила (1860-1868)

Михаило је био други син кнеза Милоша и Љубице Обреновић. По очевој абдикацији (добровољном напуштању престола) пошао је са њим у изгнанство, али убрзо је по смрти свог старијег брата Милана, ступио на престо Србије. Пошто је био малолетан, неко време је уместо њега владало намесништво који су чинили Јеврем Обреновић, Тома Вучић Перишић и Аврам Петронијевић. Збачен је у буни коју је водио Тома Вучић Перишић. После збацивања је путовао Европом и оженио се грофицом Јулијом Хуњади.

Након што је на Светоандрејској скупштини, 1858. године, збачен кнез Александар Карађорђевић, Михаило се вратио у Србију. По очевој смрти 1860. године по други пут постао кнез Србије. Овога пута је имао више искуства у дипломатији и управљању државом. Један од великих успеха кнеза Михаила било је уклањање османлијских тврђава, посада и флоте из Србије. Кнез Михаило је први имао идеју за стварање Балканског савеза, али због неповерења према Црној Гори и Бугарској, до тог савеза није још дошло.

За разлику од прве владавине, кнез Михаило се вратио као образован и зрео државник. За разлику од кнеза Александра, кнез Михаило није дозволио да утицај Државног савета превлада. Ступивши на престо Србије по други пут у зрелом добу, кнез Михаило је покушао да влада сам, ослањајући се искусне и утицајне политичаре из протеклог режима. Кнез је делио убеђење бивших чланова Државног савета да би народом требало да влада јака и образована влада. На почетку његове друге владавине учињене су значајне промене у политици Србије. Због мешања Порте у унутрашња питање Србије и њеног одбијања да призна Михаила за кнеза Србије упркос Закону о наслеђивању, кнез Михаило је специјалним законима укинуо „Турски устав“. На **Преображенској скупштини 1861. усвојен је Закон о Државном савету** којим је одређено да су чланови Државног савета одговорни кнезу, а не порти. Усвојен је **Закон о Народној скупштини** која је и даље остала само саветодавно тело, затим закони о порезима и **Закон о народној војсци**, којим је уведена војна служба за мушкарце од 20 до 50 година и који су обучавани у својим местима. Законом о народној војсци Србија је могла да мобилише војску од око 90.000 војника, али је она још увек била лоше обучена и опремљена. Законом о државној управи из 1862. установљен је министарски савет као влада Србије. Апсолутизам кнеза Михаила се, осим у политици, испољавао и у његовом односу према просветним и правосудним установама, као и према омладинском покрету који је у то време попримио значајне размере.

Кнез Михаило је развио свој велики рад на пољу унутрашње и спољашње политике, с девизом: „**Закон је највиша воља у Србији**“. Од самог почетка своје друге владавине, кнез Михаило је водио активну политику према Османском царству. Искористио је **инцидент на Чукур чесми из 1862**. када је турски војник ранио (према неким изворима **убио**) српског дечака и потоње турско бомбардовање Београда да захтева потпуно турско повлачење. За време тих догађаја кнез Михаило је био на путовању у Лозници и припремао је рат са Турском за ослобођење српских градова.

Године 1867. кнез Михаило је добио **градове од Турака: Шабац, Београд, Смедерево и Кладово** и од тада нема више Турака у Србији.

Убијен је на Кошутњаку 29. маја 1868. године.

Овај српски владар је често уз самопожртвовање, успевао да подигне бројне културне установе, као што је Народно позориште, и да помаже појединце који су доприносили културном развоју Србије. Био је спреман да заложи и своје имање зарад припрема ослободилачког рата против Турске. Захваљујући њему, устројена је и српска војска, која је за време његове владавине почела да добија значај и улогу у политичком животу. Његова највећа жеља била је ослобађање и уједињење српског народа. Он је први српски владар, коме је народ подигао споменик, који и данас краси центар Београда.